Ալումինե

Ալումինե (իսպ՝. Lago Aluminé),  սառցադաշտային ծագմամբ ընդարձակ և խոր լիճ Անդյան լեռներում՝ Արգենտինայի Նեուկեն պրովինցիայի արևմտյան մասում Սնվում է Մոկեուե լճի ջրերով, որի հետ կապված է Ալումինե գետով։ Վերջինիս ջրերը, Ալումինե լիճն անցնելով, շարունակում են իրենց հոսքը և ի վերջո թափվում են Ատլանտյան օվկիանոս։

Լճի մակերևույթը 57 քառակուսի կիլոմետր է; Գտնվում է ծովի մակերևույթից 1125 մետր բարձրության վրա, Բատեա-Մավիդա հրաբխի ստորոտին, հարթավայրային տեղանքում։ Պատկանում է Ռիո-Նեգրո գետի ջրավազանին, որի հետ կապված է Ալումինե, Կոլիոն-Կուրա և Լիմայ գետերով։

Լճի հյուսիսարևմտյան ափին տարածվում է Վիլլա-Պեհուենիա գյուղը, որի բնակիչները մապուչե ժողովրդի ներկայացուցիչներ են։ Նրանց նախնիները այս տարածաշրջանում ապրել են առաջին եվրոպացիների այստեղ երևալուց՝ 1890 թվականից շատ ու շատ առաջ։ Գյուղի բնակիչներից ոմանք ընդգրկված են Բատեա-Մավիդա հրաբխի լանջին գործող լեռնադահուկային հանգստավայրի սպասարկող անձնակազմում; Լեռնային լճի ձկնառատ, զուլալ ջրերը, գեղատեսիլ շրջակայքը տարվա բոլոր եղանակներին հրապուրում, այս կողմերն են բերում հարյուրավոր զբոսաշրջիկների։ 

Ալումինե և Մոկեուե լճերի արևմտյան ափամերձ շրջանները, որ Արգենտինայի ծայր հյուսիսն են կազմում, համեմատաբար տեղումնառատ են, իսկ լճերից դեպի հյուսիս կլիման ավելի չորային է դառնում՝ նմանվելով Եվրոպայի միջերկրածովյան կլիմային։

Լճերի շրջակա տարածքները հարուստ են խիտ անտառներով, սակայն դրանք պետական պահպանության ներքո չեն գտնվում, և այստեղ սովորական երևույթ են անխնա անտառահատումներն ու անտառային հրդեհները,
որոնք զգալի վնաս են հասցնում շրջակա միջավայրին, ոչնչացման վտանգին ենթարկում այդ անտառներում հայտնաբերված և խիստ սահմանափակ տարածվածություն ունեցող Aracuaria aracuana ծառատեսակը

Ծանոթագրություններ 

Լճեր այբբենական կարգով
Արգենտինայի լճեր